钦定古今图书集成/明伦汇编/官常典/第067卷 > 南平穆王铄
## 钦定古今图书集成/明伦汇编/官常典/第067卷 > 南平穆王铄

按《宋书》本传，“南平穆王铄，字休元，文帝第四子也。元
嘉十七年，都督湘州诸军事、冠军将军、湘州刺史，不之镇，领石头戍事。二十二年，迁使持节、都督南豫、豫、
司、雍、秦、并六州诸军事、南豫州刺史。时太祖方事《外
略》，乃罢南豫并寿阳，以铄为豫州剌史。寻领安蛮校
尉，给鼓吹一部。二十六年，进号平西将军，让不拜。索”
虏大帅拓跋焘南侵陈、颍，遂围汝南悬瓠城。行汝南
太守陈宪保城自固，贼昼夜攻围之，宪且守且战，矢
石无时不交。虏多作高楼，施弩以射城内，飞矢雨下，
城中负尸以汲。又毁佛浮图，取金像以为大钩，施之
冲车端，以牵楼堞。城内有一沙门，颇有机思，辄设奇
以应之。贼多作虾蟆车以填堑，因薄攻城。宪督厉将
士，固女墙而战，贼之死者，尸与城等，遂登尸以陵城。
短兵相接，宪锐气愈奋，战士无不一当百，杀伤万计，
汝水为之不流。相距四十馀日，铄遣安蛮司马刘康
祖与宁朔将军臧质救之，虏烧攻具走。二十七年，大
举北伐，诸蕃并出师，铄遣中兵参军胡盛之出汝南、
上蔡，向长社，长社戍主鲁爽委城奔走。既克长社，遣
幢主王阳儿、张略等进据小索。伪豫州刺史仆兰于
大索率步骑二千攻阳儿，阳儿击，大破之。到坦之等
进向大索，虏杨氏、郑德元、张和各起义以应坦之，仆
兰奔虎牢。会王阳儿等至，即据大索，因向虎牢。铄又
遣安蛮司马刘康祖继坦之，虏永昌王宜勒仁库真
救虎牢，坦之败走，虏乘胜迳进于尉氏津逢康祖，康
祖战败见杀。贼进胁寿阳，因东过，与焘会于江上。二
十八年夏，虏荆州刺史鲁爽及弟秀等率部曲诣铄
归顺。其年七月，铄所生吴淑仪薨，铄归京师，葬毕，还
摄本任。时江夏王义恭领兖州刺史，镇盰眙，丁母忧，
还京师。上以兖土雕荒，罢南兖并南徐州，“当别置淮
南都督，住盱眙，开创屯田，应接远近。”欲以授铄。既而
改授散骑常侍、抚军将军，领兵戍石头。元凶弑立，以
为中军将军，护军、常侍如故。世祖入讨，劭屯兵京邑，
使铄巡行抚劳。劭还立南兖，以铄为使持节、都督南
兖、徐、兖、青、冀、幽六州诸军事、征虏将军、开府仪同三
司、南兖州刺史，常侍如故。柳元景至新亭，劭亲自攻
之，挟铄自随。江夏王义恭南奔，使铄守东府，以腹心
防之。进授侍中、骠骑将军，录尚书事，馀如故。劭迎蒋
侯神于宫内，疏世祖年讳，厌祝祈，请假授位号，使铄
造策文。及义军入宫，铄与濬俱归世祖，濬即伏法，上
迎铄入营。当时仓卒失国玺，事宁更铸给之。进侍中、
司空，领兵置佐，以国哀未阕，让侍中。铄素不推事世
祖，又为元凶所任，上乃以药内食，中毒杀之，时年二
十三。追赠侍中、司徒。三子：敬猷、敬渊、敬先。敬猷嗣，官
至黄门郎。敬渊初封安南县侯，官至后军将军。敬先
继庐陵王绍，前废帝景和末，召铄妃江氏入宫，使左
右于前逼迫之，江氏不受命，谓曰：“若不从，当杀汝三
子。”江氏犹不肯，于是遣使于第杀敬猷、敬渊、敬先鞭
江氏一百，其夕，废帝亦殒。太宗即位，追赠敬猷侍中，
谥曰怀王；追赠敬渊黄门侍郎，谥曰悼侯。改封孝武
帝第十八子临贺王子产字孝仁，为南平王。继铄后
未拜被杀。泰始五年，立晋平王休祐第七子宣曜为
南平王。继铄、休祐死，宣曜被废还本。后废帝元徽元
年，立衡阳恭王嶷第二子伯玉为南平王，继铄后，官
至给事中。昇明二年谋反，诛，国除。